钦定古今图书集成/明伦汇编/宫闱典/第096卷 > 永安公主 下嫁袁容
## 钦定古今图书集成/明伦汇编/宫闱典/第096卷 > 永安公主 下嫁袁容

按《明外史？公主列传》：“成祖七女永安公主，下嫁袁容。
容，寿州人，父洪，以开国功官都督。容初选燕府仪宾，
配永安郡主。燕兵起，有战守功。成祖即位，进郡主为
公主，容驸马都尉。永乐元年，再论功封广平侯，与世
券。凡大驾出巡，容居守。初，都指挥款台乘马过容门，
容怒其不下，棰之几死。帝闻之，赐赵王高燧书曰：‘自
洪武来，往来驸马门者，未闻令下马也。昔晋王敦为
驸马，纵恣暴横，卒以灭亡。汝其以书示容，令械辱款
台之人送京师’。”容由是敛戢。公主薨，停侯禄。宣宗即
位，复故。卒赠沂国公，谥忠穆。子祯嗣侯。卒，无子。庶弟
瑄，正统初乞嗣。帝曰：“容封以公主恩。”祯嗣以公主子
瑄庶子，可长陵卫指挥佥事。天顺元年诏与侯爵。卒，
弟琇，成化十五年嗣官长陵卫。卒，侄辂乞嗣侯。言官
持不可。帝曰：“诏书许子孙嗣，辂，容孙也。辂后毋嗣，仍
世卫佥事。”辂卒，子夔，弘治间乞嗣侯，不许。